**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 165/2023 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky vo vybraných poľnohospodárskych sektoroch (ďalej len „navrhované nariadenie vlády“) na základe Plánu legislatívnych úloh vlády Slovenskej republiky na rok 2024.

 V Slovenskej republike poskytovanie podpory Európskej únie financovanej z Európskeho poľnohospodárskeho záručného fondu alebo z Európskeho poľnohospodárskeho fondu pre rozvoj vidieka v rámci spoločnej poľnohospodárskej politiky podľa čl. 38 ods. 1 Zmluvy o fungovaní Európskej únie (*Ú. v. EÚ C 202, 7.6.2016)* (ďalej len „ZFEÚ“) v platnom znení (ďalej len „spoločná poľnohospodárska politika“), poskytovanej na intervencie podľa čl. 3 ods. 3 nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) (ďalej len „intervencia“) vymedzené v strategickom pláne spoločnej poľnohospodárskej politiky, a vnútroštátnej finančnej pomoci, ktorú popri tejto podpore Európskej únie možno poskytovať podľa nariadenia (EÚ) 2021/2115 v platnom znení a právnych aktov Európskej únie prijatých na základe právomoci ustanovenej týmto nariadením (EÚ) v platnom znení, financovaných z finančných prostriedkov Európskej únie a z finančných prostriedkov určených na financovanie tejto vnútroštátnej finančnej pomoci (ďalej len „podpora“), poskytovanej na intervencie buď v sektore poľnohospodárskych výrobkov uvedených v prílohe I k ZFEÚ v platnom znení (ďalej len „poľnohospodársky výrobok“) ovocia a zeleniny podľa čl. 1 ods. 2 písm. i) v nadväznosti na časť IX prílohy I k nariadeniu Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (*Ú. v. EÚ L 347 20.12.2013*) v platnom znení (ďalej len „ovocie a zelenina“) alebo na intervencie v ďalších sektoroch poľnohospodárskych výrobkov uvedených v článku 1 ods. 2 písm. a) až h), písm. k), písm. m), písm. o) až t) alebo písm. w) nariadenia (EÚ) č. 1308/2013 alebo v sektoroch zahŕňajúcich výrobky uvedené v prílohe VI k nariadeniu (EÚ) 2021/2115, ktoré možno do strategického plánu spoločnej poľnohospodárskej politiky zahrnúť podľa čl. 66 nariadenia (EÚ) 2021/2115 (ďalej len „ďalší sektor“), upravuje nariadenie vlády Slovenskej republiky, vydané na vykonanie právne záväzných aktov Európskej únie podľa čl. 120 ods. 2 Ústavy Slovenskej republiky v znení ústavného zákona č. 90/2001 Z. z. (ďalej len „aproximačné nariadenie vlády“).

Pri zmenách strategického plánu spoločnej poľnohospodárskej politiky Slovenskej republiky týkajúcich sa poskytovania podpory na intervencie zahrnuté v strategickom pláne spoločnej poľnohospodárskej politiky Slovenskej republiky (ďalej len „intervencia SPP SR“) buď v sektore ovocia a zeleniny alebo na intervencie SPP SR v určitom ďalšom sektore, z ktorých sú v strategickom pláne spoločnej poľnohospodárskej politiky Slovenskej republiky konkrétne zahrnuté intervencie v sektore poľnohospodárskych výrobkov mlieka a mliečnych výrobkov podľa čl. 1 ods. 2 písm. p) v nadväznosti na časť XVI prílohy I k nariadeniu (EÚ) č. 1308/2013 (ďalej len „mlieko a mliečny výrobok“), v sektore poľnohospodárskych výrobkov bravčového mäsa podľa čl. 1 ods. 2 písm. q) v nadväznosti na časť XVII prílohy I k nariadeniu (EÚ) č. 1308/2013 (ďalej len „bravčový výrobok“), v sektore poľnohospodárskych výrobkov ovčieho a kozieho mäsa podľa čl. 1 ods. 2 písm. r) v nadväznosti na časť XVIII prílohy I k nariadeniu (EÚ) č. 1308/2013 (ďalej len „ovčí alebo kozí výrobok“) a v sektore ostatných poľnohospodárskych výrobkov podľa čl. 1 ods. 2 písm. x) v nadväznosti na časť XXIV prílohy I k nariadeniu (EÚ) č. 1308/2013 v platnom znení (ďalej len „sektor ostatných výrobkov“), limitovanom výlučne na čerstvé alebo chladené zemiaky uvedené v riadku tabuľky uvedenej v oddiele 2 časti XXIV prílohy I k nariadeniu (EÚ) č. 1308/2013 označenom číselným kódom položky nomenklatúry tovaru ustanovenej Európskou komisiou 0701 (ďalej len „zemiak“), je tieto zmeny potrebné adekvátne zohľadniť aj v aproximačnom nariadení vlády, ktoré poskytovanie tejto podpory v Slovenskej republike upravuje.

 Navrhovaným nariadením vlády sa predovšetkým aktualizujú operácie podľa čl. 3 ods. 4 nariadenia (EÚ) 2021/2115 (ďalej len „operácia“) intervencií SPP SR v sektore ovocia a zeleniny a operácie intervencií SPP SR v sektore mlieka a mliečnych výrobkov, bravčových výrobkov, ovčích alebo kozích výrobkov alebo ostatných výrobkov, limitovanom výlučne na zemiaky (ďalej len „sektor zemiakov“), na vykonávanie výlučne ktorých možno poskytovať podporu, poskytovanú orgánom verejnej moci Slovenskej republiky (ďalej len „podpora SR“), ako aj ciele v sektore ovocia a zeleniny, poľnohospodárskych výrobkov chmeľu podľa čl. 1 ods. 2 písm. f) v nadväznosti na časť XVI prílohy I k nariadeniu (EÚ) č. 1308/2013, poľnohospodárskych výrobkov olivového oleja a stolových olív podľa čl. 1 ods. 2 písm. g) v nadväznosti na časť XVII prílohy I k nariadeniu (EÚ) č. 1308/2013 alebo ďalších sektoroch (ďalej len „sektorový cieľ“), ktoré sa majú týmito intervenciami SPP SR dosahovať, a to tak, ako túto ich aktualizáciu schválila Európska komisia schválením prvej zmeny strategického plánu spoločnej poľnohospodárskej politiky Slovenskej republiky.

Navrhované nariadenie vlády nebude mať vplyvy na rozpočet verejnej správy, na manželstvo, rodičovstvo a rodinu, nebude mať sociálne vplyvy, vplyvy na životné prostredie, vplyvy na informatizáciu spoločnosti, ani vplyvy na služby verejnej správy pre občana. Navrhované nariadenie vlády bude mať pozitívny vplyv na podnikateľské prostredie.

Navrhované nariadenie vlády je v súlade s Ústavou Slovenskej republiky, ústavnými zákonmi, zákonmi, nálezmi Ústavného súdu Slovenskej republiky, právne záväznými aktmi Európskej únie, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.